- Det er jo et fuldstændigt uanstændigt, frækt og respektløst tyveri. Politikommissær ved Nordjyllands Politi, Michael Karstenskov, er forarget over et tyveri, der har fundet sted på Fladstrand Kirkegård i Frederikshavn. En grav på kirkegården har fået plyndret alle ti fag af et messinghegn. Derudover er der stjålet messingindgraveringer fra selve gravstenen. Tyveriet er sket mellem den 16. og den 23. august, og politiet efterspørger nu borgernes hjælp. Bevaringsværdig gravplads For kirkegårdsleder Michael Høgh kom nyheden som noget af et chok, da en af kirkegårdens gartnere onsdag havde opdaget tyveriet. - Vi har prøvet at få taget noget før, men aldrig noget i den stil, siger han til TV2 Nord. Gravpladsen er en såkaldt bevaringsværdig gravplads, hvor købmand Carl Niemann blev begravet i 1942. - Selve gelænderet var det bevaringsværdige ved det, for sådan en udformning af messing får man ikke lavet i dag, siger Michael Høgh, der endnu ikke ved, hvad der skal erstatte gravstedets tidligere messinghegn. Appel til borgerne For at få messingbogstaverne af gravstenene og for at få gelænderet af stolperne, skønner politiet, at der er blevet brugt en vinkelsliber eller et lignende værktøj. - Og sådan én må kunne høres, siger Michael Karstenskov. Nordjyllands Politi appellerer derfor til, at man kontakter politiet på 114, hvis man har hørt eller set noget mistænkeligt på området. Derudover appellerer politiet til, at skrothandlere og lignende steder, hvor messing sælges, også er opmærksomme på, hvad de får ind. Nordjyllands Politi går torsdag i gang med en efterforskning af sagen.

Referat:
Flere messingdele er blevet stjålet fra en kirkegård i Frederikshavn.